AFRIKAANSE OPSOMMING: Die vorm van die trogleêre keep is ’n belangrike faktor in patella-stabiliteit. Tog is ’n kwantitatiewe beskrywing van die normale driedimensionele geometrie van die troglea nog nie beskikbaar nie, wat duidelik blyk uit die swak uitkomste van patellofemorale artroplastie (PFA). In hierdie studie is ’n gestandaardiseerde metode vir die meting van femorale parameters op grond van driedimensionele femurmodelle ontwikkel. Die femurmodel is in lyn gebring met die meganiese en posterior kondilêre vlak, welke raamwerk gebruik is om die femorale parameters op ’n herhaalbare wyse te meet. Die normale knieë is geklassifiseer met ’n kunsmatige neurale netwerk (ANN), wat die femorale parameter-mate sowel as die chirurgiese klassifikasie ingesluit het, en 15 knieë is gevolglik as normaal aangewys. Die normaleknie-geometrie is ontleed deur B-latkrommes en sirkelboë op die sagittale oppervlak-kurwes aan te bring om te bewys en te herbevestig dat die keep uit ’n sirkelvorm op ’n sagittale vlak bestaan. Die ingesamelde data van die normale knieë is ingevoer by selfreëlende kaarte (SOM), synde ’n soort ANN, wat die navorser in staat gestel het om die normale trogleêre geometrie te voorspel. Die voorspelling van die anterior-posterior (AP) afstand en die trogleêre hoogtes toon ’n gemiddelde ooreenkoms van meer as 97 % tussen die werklike en voorspelde normale geometrie. ’n Gevallestudie is op vier soorte trogleêre displasie uitgevoer om die normale geometrie te voorspel en ’n oppervlakrekonstruksie daarop uit te voer. Hierdie studie het getoon dat die troglea ná oppervlakrekonstruksie verdiep was, met ’n gemiddelde trogleadiepte van 5.5 mm in vergelyking met die aanvanklike gemiddelde waarde van 2.9 mm. Hierdie navorsing het dus ’n metode aan die hand gedoen vir die kwantitatiewe beskrywing en voorspelling van normale geometrie met behulp van ANN sowel as met die femorale parameters wat nie deur die trogleêre displasie geraak word nie.